**XXIII республиканский научный конкурс**

**молодых исследователей «Шаг в будущее Осетии»**

**Секция 7.1.13. Культурология**

**«Сылгоймаджы ахадындзинад ирон ӕхсӕнад ӕмӕ культурӕйы»**

**Дреева Дзерасса Руслановна**

**ГБПОУ Профессиональный лицей №4**

**обучающаяся II курса**

**Научный руководитель** – Гахова Залина Валерьевна, кандидат педагогических наук, преподаватель родной литературы ГБПОУ ПЛ №4

**«Сылгоймаджы ахадындзинад ирон ӕхсӕнад ӕмӕ культурӕйы»**

Дреева Дзерасса Руслановна

РСО-Алания, г. Владикавказ

ГБПОУ Профессиональный лицей №4, II курс

**АННОТАЦИЯ**

Цавӕр бынат ахсы сылгоймаг ӕхсӕнадон царды? Ацы фарста тыхсын кодта адӕмы рагзамантӕй абоны онг. Ныртӕккӕ дӕр, ООН-ы хъуыдымӕ гӕсгӕ, сылгоймаджы бынат ӕмӕ йӕ ахадындзинад ӕхсӕнады ахсы дыккаг бынат экологион-экономикон проблемӕйы фӕстӕ. Алы бӕстӕты ӕмӕ адӕмы хӕттытӕм ис бынтон алыхуызон цӕстӕнгас сылгоймагмӕ. Кӕцыдӕр культурӕты йӕм кӕсынц хӕдзары дзаумайы цӕстӕй, йӕ сӕр сгуыбыр кӕныны фадат йын нӕй абон дӕр ма. Фӕлӕ ӕмтгӕй райсгӕйӕ, дзӕбӕх экономикон уавӕр цы бӕстӕты ис, уым нӕлгоймӕгтӕ ӕмӕ сылгоймӕгтӕн лӕвӕрд ӕрцыд ӕмхуызон бартӕ. Нӕ бӕстӕйы абон сылгоймаг ахсы зынгӕ бынат, ис йын бирӕ фадӕттӕ ӕмӕ авналӕнтӕ.

Сылгоймаджы ахадындзинад нырыккон ӕхсӕнадон царды гуырысхойаг нӕу. Нӕлгоймаджы ӕмрӕнхъ ӕрлӕууыд, йӕ ныфс хӕссы алы куыстмӕ дӕр. Йӕ бартӕ сты йӕхи – йӕ бон у равзарын ахуыры, куысты, хи ирхӕфсыны бынат. Ничиуал йӕ «ауӕй» кӕндзӕн ирӕдыл, тыххӕй йын мойаг дӕр нал равзардзысты. Ирон сылгоймаг цӕмӕй ахӕм зӕрдӕмӕдзӕугӕ цард кӕна, ууыл архайын райдыдтой XIX ӕнусы кӕрон ирон интеллигенцийы зындгонд минӕвӕрттӕ. Зӕгъӕм, Колыты Аксойы тынг фӕндыд ирон сылгоймаджы æргом ахуырмӕ раздахын, ӕмӕ уымӕ гӕсгӕ байгом кодта фыццаг скъола ирон чызджытӕн ӕмӕ сӕ йӕхӕдӕг лӕвар ахуыр кодта.

Даргъ ӕмӕ зын фӕндагыл фӕцыд ирон сылгоймаг йӕ абоны царды уавӕртӕм. Цы зындзинӕдтӕ бавзӕрста, уый зонинаг у, ныррыкон дуджы чи цӕры, уыдонӕн. Хъӕздыг ӕмӕ бӕркадджын у нӕ адӕмы культурӕ. Ирон адӕмон сфӕлдыстад у куырыхон зонды суадон, йӕ бындурыл сырӕзт ӕмӕ дидинӕг рафтыдта ирон аив литературӕ. Нӕ рагфыдӕлты цард, сӕ ӕгъдӕуттӕ, хъуыдыкӕнынад – ӕппӕт дӕр базонӕн ис литературон уацмысты фӕрцы.

Нӕ куысты хӕс у равзарын сылгоймаджы эволюцион рæзт ирон адӕмон сфӕлдыстад ӕмӕ аив литературӕйы æрмæгыл, сбæрæг йын кæнын йæ ахадындзинад æхсæнадон æмæ этнокультурон царды.

**«Сылгоймаджы ахадындзинад ирон ӕхсӕнад ӕмӕ культурӕйы»**

Дреева Дзерасса Руслановна

РСО-Алания, г. Владикавказ

ГБПОУ Профессиональный лицей №4, II курс

**Разныхас**

Бирӕ рӕсугъд ӕгъдӕуттӕ уыдис ӕмӕ ис ирон адӕммӕ. Ӕмӕ цӕмӕндӕр, ныхас куы рацӕуы ирон ӕгъдауыл, уæд бирӕтæ фылдӕр хатт райдайынц ирон бӕрӕгбӕттӕ ӕмӕ ирон фынджы ӕгъдӕуттӕй. Уыдон дӕр ахсджиаг куыд не сты. Фӕлӕ уӕддӕр ноджы вазыгджындӕр ӕмӕ ахсджиагдӕр махмӕ кӕсы ирон адæймаджы царды уаг, йæхи дарыны фӕтк. Уыдоны астӕу рӕсугъд дидинӕгау бӕрӕг дары ирон сылгоймаджы ӕгъдау, йӕ кад ӕмӕ йӕ намыс.

Ӕвæццæгæн, зæххыл ахæм тых нæй, æмæ сылгоймагимæ кæй ис абарæн… Сылгоймаг у хуры тынтæ, у рæсугъд æмæ фæлмæн, сылгоймаг у фарн æмæ амонд хæссæг… Сылгоймаг!.. Мад!.. Куыд æгæрон тых ис уыцы дзырдты… Ирон адæм рагæй фæстæмæ кувынц сылгоймаг–бардуаг Мады Майрæммæ, курынц дзы цот, фæдзæхсынц сæ хъæбулты.

Тынг бирæ рæсугъд, зæрдæмæдзæугæ ныхæстæ ис сылгоймаджы тыххæй. Йæ рæсугъддзинад æмæ аивдзинад абарæн ис æрмæстдæр уалдзæгимæ, хуримæ. Æнæ уалдзæг æмæ æнæ сылгоймаг нæй цард, нæй рæсугъд фидæн нæдæр æрдзæн, нæдæр æрдзы фидауц – адæймагæн. Сылгоймагимæ баст сты нæ царды тæккæ рæсугъддæр æмæ ахсджиагдæр цаутæ. Саби фыццаг цы дзырд фæзæгъы, уый вæййы – мад. Сылгоймаг у бинонты бындур, сылгоймаг хъомыл кæны цот, сылгоймагæй фидауы хæдзар.

Поэттæ, музыканттæ, нывгæнджытæ фæлтæрæй-фæлтæрмæ стыр кад æмæ намыс кæнынц сылгоймагæн. Тынг аив, зæрдæмæдзæугæ ныхæстæ загъта Цæгæраты Максим дæр сылгоймаджы тыххæй: «Цард æппæты фыццаг сылгоймаджы зæрдæйы райгуырд. Сылгоймаджы зæрдæйы уидæгтимæ баст у дунейы æппæт дæр: сывæллоны фыццаг цъæхахст, хъæбулы фыццаг бахудт, авдæны уынгæг æмæ фæлмæн зарæг, фæндыры æмбæхст миддуне, нæлгоймаджы кадавар цæссыгтæ, хæстоны нæргæ кад æмæ хъарæджы фæйнæрдæм тонгæ хъуырдухæн… Æрмæстдæр Сылгоймаджы зæрдæйы уыдис уыдонæн райгуырæн.»

Рагæй-æрæгмæ цард æгъдауæй фидауы. Ирон адæм та æгъдау домдтой æппæт æмæ алкæмæй дæр, суанг ныхасы уаджы æмæ хъæдрæбыны дæр. Уымæ гæсгæ кæстæр хистæры раз хъæрæй нæ дзырдта, хистæр кæстæримæ схуыст ныхас нæ кодта. Сылгоймаджы хъæлæба, хъæрныхас та нæ фæтчыд – бæркад сафæг уыд. Æмæ уымæй алчидæр йæхи хъахъхъæдта.

«Мæ фыдгулы хæдзарæй сылгоймаджы хъæлæба хъуыса, мæ фыдгулы сыхы хылгæнæг сылгоймаг æрцæра. Уæд уыцы хæдзары, сыхы фарн нæй», - дзырдтой-иу нæ хистæртæ. Фарн кæм нæй, уым та бæркад дæр нæй æмæ цард дæр.

Цыфæнды зын уавæры дæр ирон сылгоймаг йæ уæздан ном никуы фæчъизи кодта, йæ сæрмæ æгаддзинад никуы æрхаста æмæ йæ кæстæрты дæр ахуыр кодта ирон æгъдау æмæ кадыл. Никуы фæтарст ирон сылгоймаг зындзинæдтæй.

Æрымысæм ма Хетæгкаты Къостайы Сидзæргæсы, Къубалты Алыксандыры Госæмайы, Гæдиаты Секъайы Азауы, Брытъиаты Елбыздыхъойы Хансиат æмæ Асиаты, Коцойты Арсены Саломийы, Плиты Грисы Нанайы æмæ бирæ æндæрты.

Царды уавæртæ куыд ивынц, афтæ ивы сылгоймаджы хъысмæт дæр. Алы дуг дæр йемæ хæссы цавæрдæр фыдæвзарæнтæ, æмæ ирон сылгоймаг кæдфæнды дæр сæрыстырæй æмæ кадджынæй æрлæууы сæ ныхмæ, нæ бауадзы сæттын йæ ныфс æмæ хъару. Куыд нæ хъуамæ æрымысæм мах абон Ирыстоны хæстрыстзæрдæ сылгоймæгты рухс ном?!. Цал æмæ цал ныййарæджы скодтой сæ уæлæ саутæ? Цал æмæ цал мадæн нал раздæхт йæ фырт хæсты быдырæй?..

Уымæ гæсгæ, нæ куысты темæйы **актуалондзинадыл** гуырысхо кæнын зын у. Нæ проектыл кусгæйæ, мах æвæрдтам ахæм **хæстæ**: равзарын сылгоймаджы эволюцион рæзт ирон адӕмон сфӕлдыстад ӕмӕ аив литературӕйы æрмæгыл, сбæрæг йын кæнын йæ ахадындзинад æхсæнадон æмæ этнокультурон царды.

**СÆРМАГОНД ХАЙ**

Ирон адæмон сфæлдыстад æмæ литературæйы цы сылгоймæгты фæлгонцтæ арæзт æрцыд, уыдоны æхсæн налхъуыт–налмасы хуызæн бæрæг дары Нарты Сатана – Донбеттыры чызг Дзерассæ ӕмӕ уæларвон Уастырджийы чызг.

Æмбал нæ уыд йæ конд æмæ йæ уындæн. Сызгъæринхил, хæрзконд, цæхæрцæст. Йæ уындæй, дам, талынг æхсæв рухс кодта. Йæ ныхас кардæй кæрдаг дæр, топпы фатæй растдæр. Уæд йæ зонд та! Зыдта хатиаг æвзаг, мæргътæ æмæ цæрæгойты æвзаг дæр.

Сатана у Æхсæртæггатæй. Йе ׳ппæт архайд дæр арæзт у йæ мыггаджы сæрыл, йæ хæрзæгæн. Кæрцæй хæдон хæстæгдæр у, зæгъгæ, ирон æмбисонд дæр куы зæгъы. Фæлæ Нартыл фыдбон куы æркæны, фыдбылызæй сын тæссаг куы вæййы, уæд Нарты æртæ мыггаджы дихтæ нал фæкæны. Йæ зонд, йæ хъару саразы æппæты хорздзинадæн.

Æмбисонды мад у йе ׳нæныййаргӕ фырттæ Сослан æмæ Батрадзæн. Цал æмæ цал хатты сæ фервæзын кодта зын уавæрæй! Сатанайы фæрцы фæуæлахиз Сослан Тары фырттæ Мукара æмæ Бибыцыл. Йӕ бон уыд уæларвон æмæ зæххон диссæгтæ хатын. Уыцы тыхæй пайда кодта Нарты хорзæхæн, Нарты пайдайæн.

Æгæрон сты Сатанайы хæрзтæ йæ адæмæн. Куырыхон Уырызмæджы зонд æппæт хъуыддæгтыл куы нал феххæссы, уæд Сатанайæ ракуры æххуыс.

Иу заман Нарт сыдæй мæлынмæ æрцыдысты. Бахæринаг сын нал уыдис. Бонæй-бон æдзæллагдæр кодта фæсивæд, сæ ныфс сæттын байдыдта. Тынг сыл мæт кодта Уырызмæг. Йæ сагъæс радзырдта Сатанайæн. «Ацу, æрбахон сæ, æз дын сæ иу лӕджы хуызæн суазæг кæндзынæн: дæлæ нæ къӕбицтæ се ׳дзаг куы сты алы хæрд æмæ нозтæй.»

Афтæ Сатана æххормаг мæлæтæй фервӕзын кодта Нарты адæмы. Иу абонæй иннæ абонмæ фæминас кодтой.

Абон дæр ма æмбисондæн баззад, Сатана зæгъ, æмæ бæркад цæуа, зæгъгæ. Йæ фæлгонцы йын адæм бавæрдтой сылгоймаджы æппæты тыхджындӕр æмæ фидардæр æнкъарæнтæ, рæсугъд уды сконд. Дзæгъæлы нæ фæзæгъæм: «Хорз æфсин Сатана, Нартæн зонд чи амыдта, йæ дыууадæс къæбицы хæрд æмæ нозтæй дзаг кæмæн уыдысты».

Стыр хæзнайæн нын ныууагъта йæ конд бæгæны. Зонынц нын æй æндæр адæмыхæттытæ дæр. Нæ бæгæны фыцджытæ, сæ куыстмæ бавналыны агъоммӕ, фæзæгъынц: «Сатанайы цонгæй æфтыд фæу!» Бæркадкъух æфсинæй та фæзæгъæм: «Раст Нарты Сатана». Æмæ бæллиццаг хъуыддаг уаид, Сатанайы хорз миниуджытæй алы ирон сылгоймаг дæр хайджын куы уаид, уæд.

Сылгоймаг царддæттæг, царддæразæг фарн у. Бирæ у йæ тых, йæ хъару. Æрдзæй йын дзы цы уагъд вæййы, уый ма ноджы æртывæр свæййы, йæ адæмы йæ сæр куы бахъæуы, уæд. Ахæм хъайтар сылгоймагæй баззад нæ адæмы историйы Задалескы Нана.

Тугуарæн рæстæг скодта нæ фыдæлтыл. 1395 азы астæуккаг азиаг тыхгæнæг Тимур æрбабырста алантæм. Стырæй, чысылæй бæргæ сыстадысты нæ фыдæлтæ знаджы ныхмæ, фæлæ карз хæсты цагъды кодтой. Фыдгæнæг басыгъта хъæутæ, фæсивæд уацары атардта. Æнахъом сабитæ кæугæ æмæ ниугæ баззадысты сыгъд зæххыл. Фæлæ разынд нæртон сылгоймаг. Уый фæзылдис хъæутыл, æрæмбырд кодта сидзæр сабиты, скуывта хуыцаумæ: «О стыр Хуыцау, ма фесаф аланты мыггаг. Ацы сывæллæттæ де уазæг!». Æмæ сæ ахуыдта хæхты ׳рдæм. Æрбынат кодта Задалескмæ хæстæг. Хъахъхъæдта сæ сырд æмæ фыдгæнæгæй. Схаста сæ куыддæртæй. Сабитæ сырæзыдысты, рамыггаг кодтой, хъæутæ скодтой. Нæ аскъуыд ирон адæмы таг.

Абон Задалескы ис нæ иумæйаг Мады кувæндон. Мады стыр æмæ рæсугъд фæлгонц, Задалескы Нана, у адæмы фарны символ. Ирон адæм йыл скодтой зарæг дæр. Йæ бындуры – адæм æнæмæлæт кæй сты, уыцы стыр хъуыды. Раст, зæрдæмæхъаргæ ныхæстæ ныффыста поэт Айларты Чермен Задалескы Нанайы тыххæй: «Нæртон сылгоймаг нæ, фæлæ зæд уыдтæ, Æмæ дæ зæхмæ рарвыста Хуыцау, Цæмæй цæра ирон адæмы тау». Задалескы Нана цы адæмы хал скъуынын нæ бауагъта, уыдоны фæстагæттæ алы сæрд дæр æмбырд кæнынц йæ кувæндонмæ табу йын кæнынмæ. Æмæ цалынмæ зæххыл ирон лæг цæра, уæдмæ цæрдзæн Задалескы Нанайы ном дæр.

Æгæрон сты ирон сылгоймаджы миниуджытæ. Æнæдызæрдыгæй, уыдон нæ туджы сты. Нартӕ-иу Хуыцаумæ афтæ дзырдтой: «Нæ нæ хъæуы æнусты цард, ратт нын æнусты кад». Худинагæй куыд тарстысты раздæр нæ фыдæлтæ, афтæ ницæмæй.

«Худинаджы бæсты – мæлæт», - уыдис-иу сæхицæн сæ тæрхон. Худинаг уыд сылгоймагæн йæ кад, йæ намыс нæ бахъахъхъæнын, туг нæ райсын. Куыд æвдыст æрцыдысты ацы æмæ æндæр риссаг фарстатæ Къубалты Алыксандры кадæг «Æфхæрдты Хæсанæ»-йы?

Мулдарты хъал мыггаг амардтой æнахъом Хæсанæйы фыд Солæманы. Йæ ингæны сыджыт ыл нæма бахус, афтæ Мулдарты Хъуыдайнат æрбацыд Солæманы сидзæргæс усмæ, цæмæй йын йæ сылгоймаджы намыс йæ къæхты бын ныккæна. Нæ æрхаста уый йæ сæрмæ æрыгон, рæсугъд, сæрыстыр сылгоймаг. Барæхуыста йæ йæ лæджы хъамайæ.

Йæ авдæн æд сывæллон йе 'ккой, афтæмæй æхсæвыгон тар хъæдмæ фæлыгъд Госæма. Æмбæрста йæ, Мулдартæ йын иу туджы æртах дæр кæй нæ ныббардзысты. Хъæды сырдты 'хсæн иунæгæй хæссы йæ хъæбулы Госæма. Цæттæ йæ кæны йæ фыды туг æмæ йæ мады 'фхæрд райсынмæ Мулдарты мыггагæй. Æмбары йæ, искуы семæ куы схæца, уæд йæхæдæг дæр æвыдæй кæй нæ баззайдзæн Хæсанæ, йæхæдæг дæр халонау иунæгæй хъæды кæй дзыназдзæн. Фæлæ йын йæ маст уыцы зонынад дæр нæ сæтты. Сæйрагдæр у туг æмæ æфхæрд райсын. Афтæ домы фыдæлты æгъдау, кæннод мæрдтæм йæ моймæ цавæр цæсгомимæ бацæудзæн? Цавæр зæрдæимæ цæрдзæн Хæсанæ, фырты хæс куы нæ сæххæст кæна, уæд? Æмæ мад йæ фыртæн алы бон йæ зæрдыл лæууын кæны, зæххыл йыл цы уаргъ, цы хæс æвæрд ис, уый. Афтæ куы нæ бакæнай, уæд дын ме 'хсыры цъыртт хæрам фæуæд, зæгъгæ, йæ æлгъиты.

Æмæ мæнæ ралæууыд уыцы бон. Хæсанæ хъæды куыд цуан кодта, афтæ йæм уæларвæй Уастырджи æрдзырдта, Мулдартæ дæ фæдыл зилынц, марынмæ дæ агурынц, зæгъгæ. Госæма нæ зоны уыцы хабар, æмæ та æлгъиты йæ фырты, дæ хæдзар дын куы ныппырх кодтой Мулдартæ, дæ рæхыс дын фаджысмæ куы аластой, уæд кæм лекка кæныс, зæгъгæ.

Афтæ хæцгæ йæ æрбаййæфта Хæсанæ. Уый ма йæ уæззау цæфтыл хæцгæйæ, йæ фæстаг хъарутæ æрбамбырд кæнгæйæ, æрбацыд сæ кæртмæ. «Акæс-ма, уæртæ Мулдарты куыд ныццагътон, мæ фыды туг æмæ мæ мады 'фхæрд куыд райстон, уый фен», - загъта ма Хæсанæ, æмæ æрхауд.

Азгъордта Госæма. Федта. Кæм ма уыд кæрон йæ цинæн, цалдæрæй Хæсанæйы къухæй фæмардысты Мулдартæ, уый куы федта, уæд! Фæлæ цы цыбыр уыд йæ цин, йæ кæрты йæ иунæджы мардæй куы æрбаййæфта, уæд:

«Цæй цъæхахст ныккодта

Æфхæрдты Госæма!

Цæсгоммæ февнæлдта.

Тонын æй райдыдта,

Тонын æй райдыдта, кæуынæй

Нал æфсæст…»

Йæ фырты амæлæт ын йæхи хъысмæт дæр алыг кодта. Цыма уыд ныр йæ цард?! Йæ къæхтыл кæй тыххæй цыд, уый нал ис. Уый хыгъд, цæй тыххæй схаста йæ фырты, уый æххæстгонд æрцыд. Фырты хæс кадимæ сæххæст кодта йæ иунæг Госæмайæн. Ныййарæджы фæндыд, æмæ йæ хъæбул кады мæлæтæй амæла. Æгадæй цæрын та Хуыцауы æлгъыст уыд. Карз ӕмӕ ӕгъатыр Мады фӕлгонц нын рахаста нӕ размӕ Къубалты Алыксандр. Стыр хъуыдыйыл нӕ ӕфтауы Госӕмайы дарддӕры хъысмӕт…

Уды фидар уыд, æвæдза, сылгоймагæн, уæлдайдæр та иунæгæй сидзæртæ чи хаста,уымæн. Цы тухитæ, цы зындзинæдтæ æвзæрста, уый та нын нæ цæстытыл ауайын кæны Къостайы сидзæргæсы хъысмæт.

Зымæгон хъызт æхсæв Нары. Уазал скъæты, дымгæ дыууæрдæм кæм кæны, уым къонайы алыварс бадынц æххормаг сабитæ, æнхъæлмæ кæсынц хæринаджы сцæттæмæ. Мад, йæ цæссыг ныхъуыргæйæ, сабыр кæны сывæллæтты:

-Ма кæут, мæ хуртæ, -

Дзуры сæм сæ мад, -

Афыцой хъæдуртæ…

Абадут æнцад!..

Æнхъæлмæ кæсгæйæ, сидзæртыл хуыссæг фæтых, бафынæй сты. Къостайы сидзæргæсæн ном нæй, уымæн æмæ уый у æппæт сидзæргæсты иумæйаг фӕлгонц, сӕ мӕгуыр царды ныв. Уæды заман зын уыд сылгоймагæн, фæлæ, æвæццæгæн, ныййарæг æвдудон вæййы. Фæрæзта царды зындзинæдтæн, сæ ныфс нæ саст. Махæн та ивгъуыд царды æцæгдзинад зонын нæ хæс дæр у, зонын дæр йæ хъæуы. Кæд ныртæккæ цард æнцон у, уæддæр адæймаг хъуамæ удæй лæмæгъ ма уа.

Мады монументалон фæлгонц æвдыст æрцыд Плиты Грисы балладæ «Авд цухъхъайы» дæр. Гæздæнты Тасойы авд фырты ацыдысты хæстмæ Райгуырæн бæстæ фыдызнагæй бахъахъхъæнынмæ, фæлæ дзы иу дæр æгас хæдзар нал ссардта. Грисы уацмысы мад у символикон фæлгонц. Тасойы фæлгонцы автор равдыста милуангай хæстæфхæрд ныййарæг мадæлты уæззау хъысмæт, сæ трагизм. Трагизм æххæстæй равдисынæн та Грис спайда кодта балладæйы гæнæнтæй.

Цыма йын удæгас уыдысты йæ фырттæ, афтæ мад ныхас кæны семæ. Афтæмæй дывæр кæны балладæйы поэтикон хъару. Зæрдæ ныккæрзы ахæм бæлвырд ирд дзырдтæй: «баззад афтидæй сæ мад», «ингæнтæ дæр афтид», «цухъхъаты дæр удтæ нæй», «цухъхъа ризгæ къухты змæлы», «уый ран де знаг дæр фæуæд» …

Куыд æгæрон у мады уарзондзинад! Йæ алы хъабулæн дæр дзы ары фæлмæн ныхæстæ, æмæ дзы иу иннæйы хуызæн нæу: «мæ рогбазыр цæргæстæ», «уæ мæ фыццаг хур», «мады 'нхъæлцау», «ды хъуытаз хъæлæс уыдтæ», «чиныгуарз Махар», «мæ дыууæ уарзон хуры», «мæ уарзондæр Хасан» … Суанг ма сæ æфхæргæ дæр рæвдаугæ кæны, «сабыр бустæ сыл кæны»: «Иунæг уæ йæ хабар хæстæй уæд куыд нæ зæгъы мæнæн?»

Зæххыл ныййарæгæй тынгдæр никæй фæнды хъæбулы хорзæх, фæлæ йæ нæ фæнды, цæмæй йын дзы исчи тæппуд разына, æгаддзинад йæ сæрмæ æрхæсса. Ам æвæрд ис стыр патриотизмы æнкъарæн дæр, стæй та ирон удыхъæды сæйраг миниуæг – худинаг сæрмæ нæ хæссын.

Мады хъæбултæн сæ ныййарæг зынаргъ у, Райгуырæн бæстæ – адджын. Куыд ис уыдоныл гадзрахатæй рацæуын?! Уымæн гæнæн æмæ уæвæн нæй. Нæ дзы æрхаста Тасойы фырттæй иунӕг дӕр йæ сæрмæ тæппуддзинад, Райгуырæн бæстæйы сæрвæлтау сæ сæртæ нывондæн æрхастой.

Нæмыг куы атæхы, уæд фыццаджыдæр сæмбæлы мады зæрдæйыл. Цæф зæрдæимæ æнхъæлмæ кæсы ныййарæг мад, йæ ныфсы цырагъ ахуыссы ӕрмæст йæхи фæстаг сулæфтимæ. Ахицæн вæййы йæ бæллиц, йæ ныфсæй.

Гæздæнты авд æфсымæры мад Тасо, милуангæй сæфт салдæттæн сæхи нæмттæ дæр, сæ мадæлты нæмттæ дæр уæнт æнусон. Уый тынгдæр мах хъæуы, нæ удтæ сыгъдæг дарынæн, сыгъдæг цæсгомимæ фидæнмæ цæуынæн. Хæсты кой та сæфт куыд уа а зæххыл. Иунæг ныййарæгæн дæр йæ хъæбул хæсты азарæй куыд нал фесæфа, мады уынгæг хъарæг куыд нал райхъуыса Иры къæсæрæй!

Мады монументалон фӕлгонц ӕвдыст ӕрцыд Гаглойты Владимиры драмӕ «Ныййарӕджы кадӕг»-ы. Драмӕйы райдайӕн нывтӕй нӕ разы сысты таурӕгъон удыхъӕды хицау — хъаруджын, хиуылхӕцгӕ, лӕгӕмсӕр ирон Мады сурӕт. Цас ныфс, хъару ӕмӕ лӕгдзинад разынди Хӕрзойты идӕдз Госӕмамӕ, йӕ авд фырты хӕстмӕ ӕрвитгӕйӕ, цӕмӕй фыдызнагӕй бахъахъхъӕной сӕ райгуырӕн уӕзӕг, сӕ иумӕйаг Фыдыбӕстӕ! Стӕй уый фӕстӕ — сау гӕххӕттытӕ фӕд-фӕдыл исгӕйӕ!.. Фыдӕлгъыст баййӕфта йӕ сӕр, йӕ авд хъӕбулӕй — йӕ фидӕны ныфс, йе ׳зӕры бонты ӕнцойӕ — афтидӕй аззади. Хъайтар сылгоймаг йӕхи ныффидар кодта, йӕ зӕрдӕйы тугӕйдзаг хъӕдгомыл кьӕйдур ныффӕлдӕхта, дард суры йӕхицӕй, лӕмӕгъ ӕй чи кӕны, ӕппӕт уыцы хъуыдытӕ ӕмӕ удмарӕн катай. Сӕруӕлдай, уӕхскуӕз куыстӕй сӕтты йӕ маст ӕмӕ cap. Уый ныр сси йӕ царды егъаудӕр нысан, фыдызнаджы мӕрдтӕм барвитынӕн хъомысджын мадзал.

Мад æмæ хæст – ацы æнусон карз коллизийы бындурыл цæуы драмæйы архайд. Автор иттæг къæрцхъус у намысон фарстатæм. Ардыгæй – уацмысы мидныхмæвæрд уавæртæ æмæ фæлгонцтæ.

Цоты кæстæр уæлдай адджын у, фæзæгъынц, æмæ иу æхсæв Ацӕ хъуызæгау хæдзармæ куы æрцæуы, хæсты цæхæрæй фæтæрсгæйæ, - куыд тынг фæнды Госæмайы йæ хъæбулы барæвдауын, фæлæ уый бæсты лæппуйыл сæмбæлынц Мады тызмæг цæстæнгас æмæ здыйы къæрттау уæззау уайдзæфтæ: «Фæтарстæ, и? Æмæ ныууагътай де 'мбæлтты, сæ туджы мæцгæ, уым. Æмæ мӕм дæ тæппуд уд æхсæвыгон дæ зæвæтты æрхастай… Дæ фыд куы фехъуса мæрдтæм, йæ фырт фæтарст æмæ йæ туджы мæцгæ фыды зæххы фыдызнагæн хынджылæгæн ныууагъта, - уæд йæ ингæны цар фырмæстæй стондзæн». Æвзонг хæстонæн Мады уайдзӕфтӕ разынынц ныфсы хос, æмæ фæндвидарæй здæхы тохы быдырмæ. Ныййарæджы, фыдæлты фарны фыдæх ын у мæлæтæй æвирхъаудæр. Ирон мады сæрнывонд уарзт æмæ куырыхон зондæн гимнау у ацы сценæ.

Фæци хæст. Саутæ скодтой Хæрзойты идæдз ус æмæ йæ авд чындзы. Æмæ цы давы ныр Дудуйы судзаггаг хъарæг Госæмайы æгомыг рисы раз!.. Фыссæг æххæстæй нæма равдæлон кодта Мады удыхъæды хъæздыг æвæрæнтæ, æрдхæрæны лæгдзинады æвдисæнтæ.

Госæма йæ авд фырты номыл идæдзæй фæбадтис. Йæ чындзыты амонд ноджы цыбырдæр разынд: авдæн аузын сæ никæмæн бантысти. Æрмæст хистæрæн ис бындар, æмæ уымæн дæр хæсты хъомпалы фесæфти йæ фæд. Куыд зын у мадæн йæ чындзытæн хæрзбон зæгъын – хъæбулты дыккаг хатт ныгæнæгау. Уæддæр куырыхон сылгоймаг, фидæныл хъуыды кæнгæйæ, æрвиты йæ чындзытæй алкæй дӕр йӕ цæгатмæ – цардмæ, цин æмæ амондмæ.

Баззадис иунæгæй афтид хæдзары Госæма. Фæлæ нæ аскъуыдис Мады ныфсы фæстаг таг. Фæзынд йæ фыды артдзæстмæ Алан – Суворовы ахуыргæнæндоны хъомылгæнинаг. Уацмысы тæлывæрд композицийæн ис бæлвырд идейон-аивадон нысаниуæг: Хæрзойты хæдзарвæндагæн нæ бахуыскъ ис йæ уидаг, «цард æм фæстæмæ æрыздæхтис».

Цард æмæ мæлæт, сгуыхт æмæ æгад, цин æмæ хъыг, намыс æмæ худинаг, «уидæгты» фарн æмæ фидæны ныфс, - адæмы уæвынады ацы ныхмæвæрд- ӕнӕфæхицӕнтӕгæнгæ æнусон æцæгдзинæдтæй æвзæры Гаглойы-фырты уацмысы философон бындур. Сæйраг хъайтары фæлгонц сырæзы хъæубæсты, адæмы Мады символы онг. Йæ эпикон, монументалон æууæлтæй зæрдыл лæууын кæны Нарты Тотрадзы мады, Къубалты Алыксандры Госæмайы («Æфхæрдты Хæсанæ»), Брытъиаты Елбыздыхъойы Нанайы (Хазби»). Уыцы иу рæстæг Владимиры литературон фæлгонц ифтонг у конкретон-историон мидисæй. Хуымæтæджы нæ ары фыссæг йæ уацмысæй Гæздæнты зынгхуыст авд æфсымæры Мады ном!

Ахӕм у сылгоймаджы фæлгонц, махæн зонинаг æмæ фæзминаг. Афтæмæй, сылгоймаджы фæлгонц ирон литературæйы ахсы ахсджиаг бынат: адæмон сфæлдыстадæй нырыккон уацмысты онг. Ирон сылгоймаг, Мад ирон æхсæнады кæддæриддæр уыд кадджын, намысджын, æгъдауджын, царддæттæг æмæ бæркаддæттæг.

**Кæронбæттæн**

Ирон сылгоймаг!.. Цæй кадджын æмæ хъæбатыр дæ! Цæй фæразон æмæ фидар дæ! Ӕвæццæгæн, уымæн бафæрæзтай, ирон сылгоймаг, ахæм зын æмæ уæззау фæндагыл рацæуын… Ӕмæ нæ фæцудыдтай. Дæ кады ном айхъуыст æнæхъæн дунейыл…

Царды æмæ ахуыры фæндæгтæ байгом сты ирон сылгоймагæн дæр. Абон нæ къухы æфтынц рæсугъд бæллицтæ. Нæ Иры чызджытæ ахуыр кæнынц, кусынц канд нæ бæстæйы нæ, фæлæ мæ бирæ фæсарæйнаг бæстæты дæр.

Ирон сылгоймаг… Ды дæ рæсугъд – уды скондæй, фидар – удыхъæдæй, фæзминаг – кæстæртæн. Æппæты хуыздæр сылгоймаджы тыххæй загъта æцӕг ирон сылгоймаг Хостыхъоты Зинӕ:

Æз – сылгоймаг, цардаразæг фарн дæн,

Кувут, лæгтæ, иууылдæр мæнæн.

Æз бӕллиц дæн, дидинæджы тау дæн,

Æз цъæх уалдзæг, цины зарæг дæн.

Æз æфсарм дæн, нуазæн дæн уæ къухы,

Æз хæдзары – мин бæркады фынг.

Æз æдзухдæр – уе ׳мдзу царды дугъы,

Фарн – мæ дзырд, ныххуыссын кæны зынг.

Сисут, лæгтæ, бануазут мæ кадæн,

Æз уæ раттæг, уе стыр мæт, уæ хур.

Æз уæ къухы бахъуаджы бон кард дæн.

Æз уæ фидæн - уе ׳нхъæлцау бындур.

Уæдæ Хуыцау зæххыл цы рæсугъд дидинæг сфæлдыста, уыдонæй иу у сылгоймаг. Уый у къонайы фарн æмæ царддæттæг, хо æмæ чызг.

Рæстæг цæуы, цард ивы. Нæ заманы бирæ цыдæртæ, хъыгагæн, худинагыл нымад нал сты… Фæлæ нæ уырны, Ирон сылгоймаг æнусты дæргъы цы кад æмæ намыс бахъахъхъæдта, фæлтæрæй фæлтæрмæ кæй фæлæвæрдта, уый сæфт кæй не ʼрцæудзæн.

**ПАЙДАГОНД ЛИТЕРАТУРӔ**

1. Джусойты Н. Ирон литературӕ. – Дзӕуджыхъӕу, 2001.
2. Джусойты Н., Мамиаты И., Хъазиты М. Ирон литературӕ. – Дзӕуджыхъӕу, 2013.

Джыккайты Ш. Ирон литературæйы истори (1917-1956 азтæ): Ахуыргæнæн чиныг Ирыстоны паддзахадон университетты ирон филологийы факультетты студенттæн. – Дзæуджыхъæу: Ир, 2001. – 463 ф.

1. Джыккайты Ш. Ирон литературӕйы истори. – Дзӕуджыхъӕу, 2003.
2. Критикон уацты ӕмбырдгонд. – Дзӕуджыхъӕу, 1994.